A Tanács határozata

(2000. január 24.)

a foglalkoztatási Bizottság létrehozásáról

(2000/98/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 130. cikkére,

tekintettel az Európai Parlament véleményére [1],

mivel:

(1) a Szerződés 3. cikke értelmében a Közösség tevékenysége magában foglalja a tagállamok foglalkoztatáspolitikája közötti koordináció előmozdítását abból a célból, hogy egy összehangolt foglalkoztatási stratégia kialakítása által növelje eredményességüket;

(2) a Szerződés harmadik részének VIII. címe megállapítja azokat az eljárásokat, amelyek segítségével a tagállamoknak és a Közösségnek arra kell törekedniük, hogy a foglalkoztatás fejlesztésére, és különösen szakképzett, képzett, alkalmazkodásra képes munkaerő és a gazdasági változásokra reagálni képes munkaerőpiacok fejlesztésére alkalmas összehangolt foglalkoztatási stratégiát dolgozzanak ki; az említett cím rendelkezik egy tanácsadói jogkörrel rendelkező foglalkoztatási bizottság (a továbbiakban: bizottság) létrehozásáról;

(3) feladatainak ellátása során, amelyek közé többek között a Tanács és a Bizottság tevékenységének tanácsadói és egyéb támogatása tartozik, a bizottságnak hozzá kell járulnia az európai foglalkoztatási stratégia, a makrogazdasági politika és a gazdasági reform egyeztetett, egymást kölcsönösen támogató megvalósításához;

(4) célszerű, hogy a bizottság, valamint a Közösségnek a gazdaságpolitika egyeztetésében részt vevő intézményei, különösen a Gazdasági és Pénzügyi Bizottság és a Gazdaságpolitikai Bizottság szorosan együttműködjenek;

(5) a bizottságnak szoros együttműködést kell kialakítania a szociális partnerekkel, különösen a Foglalkoztatási Állandó Bizottság reformjáról és a 70/532/EGK határozat hatályon kívül helyezéséről szóló, 1999. március 9-i 1999/207/EK tanácsi határozatban [2] meghatározott Foglalkoztatási Állandó Bizottságban képviselt partnerekkel;

(6) a Foglalkoztatási Bizottság a 97/16/EK tanácsi határozattal [3] létrehozott Foglalkoztatási és Munkaerő-piaci Bizottság helyébe lép; a 97/16/EK határozat ezért hatályát veszti,

A KÖVETKEZŐKÉPPEN HATÁROZOTT:

1. cikk

A bizottság létrehozása és feladatai

(1) A Tanács létrehoz egy tanácsadó jogkörrel bíró foglalkoztatási bizottságot (a továbbiakban: bizottság), amely a Szerződéssel összhangban és a Közösség intézményei és szervei számára meghatározott jogosítványok figyelembevételével, a foglalkoztatási és a munkaerő-piaci politikák területén segíti a tagállamok közötti egyeztetést.

(2) A bizottság feladatai:

- a foglalkoztatási helyzet és a foglalkoztatáspolitikák figyelemmel kísérése a tagállamokban és a Közösségben,

- a Szerződés 207. cikkének sérelme nélkül a Tanács vagy a Bizottság kérésére vagy saját kezdeményezésére véleményeket dolgoz ki, és hozzájárul a Tanács 128. cikkben említett tevékenységének előkészítéséhez.

Ennek érdekében a bizottság köteles különösen:

- támogatni a magas szintű foglalkoztatás célkitűzésének az érvényesítését a közösségi politikák és tevékenységek megfogalmazásában és végrehajtásában,

- hozzájárulni az átfogó gazdasági iránymutatások elfogadásához vezető eljárás lefolytatásához és segíteni a foglalkoztatási iránymutatások és az említett iránymutatások közötti összhang megteremtését, valamint hozzájárulni az európai foglalkoztatási stratégia, a makrogazdasági politikai egyeztetés és a gazdasági reform szinergiájához egymást kölcsönösen segítő módon,

- részt venni a közösségi szintű makrogazdasági párbeszédben,

- elősegíteni az információ és a tapasztalat cseréjét a tagállamok között, valamint a Bizottsággal.

2. cikk

Tagság

(1) Mindegyik tagállam és a Bizottság két-két tagot jelöl a bizottságba. Mindegyikük két póttagot is jelölhet.

(2) A bizottság tagjait és a póttagokat a magas rangú tisztviselők, vagy a tagállamokban a foglalkoztatás és a munkaerőpiacok területén kiemelkedő szakértelemmel rendelkező szakértők köréből választják ki.

(3) A bizottság szükség esetén külső szakértők segítségét is igénybe veheti.

3. cikk

Működés

(1) A bizottság a tagállamok képviselői közül elnököt választ, akinek megbízatása két évre szól és nem megújítható.

(2) Az elnök munkáját négy alelnök segíti, akik közül kettőt a bizottság saját tagjai közül választ meg kétéves időtartamra. A harmadik alelnök a Tanács elnökségét betöltő tagállam képviselője, a negyedik a soron következő elnökséget betöltő tagállam képviselője.

(3) A Bizottság biztosítja a bizottság működéséhez szükséges elemzési és szervezési segítséget. A Bizottság saját személyzete közül kinevezi a bizottság titkárát, aki a bizottság feladatainak ellátása során a bizottság utasításai szerint jár el. A Bizottság az ülések megszervezése során együttműködik a Tanács Főtitkárságával.

(4) A bizottság elfogadja saját eljárási szabályzatát.

(5) A bizottság üléseit az elnök hívja össze saját kezdeményezésére vagy a bizottsági tagok többségének kérelmére.

4. cikk

Munkacsoportok

A bizottság a póttagokra bízhatja egyes konkrét kérdések tanulmányozását, vagy e célra munkacsoportokat hozhat létre. Ilyen esetekben az elnöki tisztséget a bizottság egyik tagja vagy póttagja, vagy a Bizottság egyik tisztviselője látja el, akit a bizottság nevez ki. A munkacsoportok szakértőket kérhetnek fel munkájuk segítésére.

5. cikk

Kapcsolattartás egyéb testületekkel

(1) Megbízatásának ellátása során a bizottság konzultál a szociális partnerekkel. E célból a bizottság kapcsolatokat épít ki a Foglalkoztatási Állandó Bizottságban képviselettel rendelkező szociális partnerekkel.

(2) A bizottság szükség szerint együttműködik a gazdaságpolitikai ügyekkel foglalkozó egyéb illetékes testületekkel és bizottságokkal.

6. cikk

Hatályon kívül helyezés

A 97/16/EK határozattal létrehozott Foglalkoztatási és Munkaerő-piaci Bizottság az e határozat alapján létrehozott bizottság első ülésének napján megszűnik. A bizottság első ülésére legkésőbb e határozat elfogadását követő négy hónapon belül kerül sor.

A 97/16/EK határozat a Foglalkoztatási és Munkaerő-piaci Bizottság megszűnésének napján hatályát veszti.

7. cikk

Kihirdetés

Ezt a határozatot az Európai Közösségek Hivatalos Lapjában kell kihirdetni.

Kelt Brüsszelben, 2000. január 24-én.

a Tanács részéről

az elnök

L. Capoulas Santos

[1] 1999. november 4-i vélemény (a Hivatalos Lapban még nem tették közzé).

[2] HL L 72., 1999.3.18., 33. o.

[3] HL L 6., 1997.1.10., 32. o.

--------------------------------------------------